गलती का अहसास हुआ तो 700 मीटर रिवर्स लाया ट्रेन, केरल की घटना
Train misses station halt in Kerala, reverses 700 metres for passengers केरल में ट्रेन के लोको पायलट ने एक स्टेशन पर ट्रेन को रोका ही नहीं। ट्रेन में बैठने और वहां उतरने का इंतजार कर रहे यात्री देखते ही रह गए और ट्रेन आगे निकल गई। जब लोको पायलट को एहसास हुआ तो वह ट्रेन को करीब 700 मीटर रिवर्स लाया। 
केरल में एक स्टेशन पर लोको पायलट (ड्राइवर) ट्रेन रोकना भूल गया। वह ट्रेन को 700 मीटर आगे ले गया। फिर गलती का एहसास होने पर वह ट्रेन को रिवर्स करके वापस स्टेशन पर लाया। इस स्टेशन पर न तो स्टेशन मास्टर है और न ही सिग्नल, इसीलिए ड्राइवर से चूक हो गई।
घटना केरल के अलापुझा जिले की है। तिरुवनंतपुरम से शोरानूर जा रही 16302 वेनाड एक्सप्रेस के लोको पायलट को रविवार सुबह 7.45 बजे चेरियनाड स्टेशन पर ट्रेन रोकना था। कुछ यात्री ट्रेन का इंतजार कर रहे थे और कुछ यात्रियों को ट्रेन से उतरना भी था, लेकिन ट्रेन नहीं रुकी।
रिवर्स लाने में 8 मिनट लगे
चेरियनाड स्टेशन मवेलीक्कारा और चेंगानूर के बीच है। रेल अधिकारियों ने बताया कि इस घटना को लेकर किसी भी यात्री ने शिकायत नहीं की है, क्योंकि किसी को अधिक परेशानी नहीं हुई। ट्रेन को रिवर्स लाने में करीब 8 मिनट लगे। लोको पायलट ने आगे की जर्नी के दौरान इस टाइम को कवर कर लिया और ट्रेन अपने डेस्टिनेशन पर भी टाइम पर पहुंच गई।
अधिकारियों ने बताया कि लोको पायलट से स्पष्टीकरण मांगा जाएगा, क्योंकि ट्रेन को इस तरह बिना रोके आगे नहीं ले जाया जा सकता। रेल अधिकारियों के अनुसार यह कोई बड़ा मामला नहीं है, क्योंकि चेरियानाड केवल हाल्ट स्टेशन है।
ये खबर भी पढ़ें: 
ट्रेन ड्राइवर की पीड़ा:बांदीकुई जंक्शन पर रोकी ट्रेन,लोको पायलट ने दिल्ली जाने से मना किया,25 मिनट खड़ी रही गाड़ी,बाद में मालगाड़ी के ड्राइवर ने चलाई एक्सप्रेस ट्रेन
बांदीकुई उदयपुरसिटी- हरिद्वार स्पेशल ट्रेन सोमवार रात करीब 25 मिनट तक बांदीकुई जंक्शन पर खड़ी रही। इसके पीछे कारण यह रहा कि इस ट्रेन में तैनात ड्राइवर को सीधा दिल्ली जाना था, लेकिन ड्राइवर ने यह कहते हुए मना कर दिया कि वह 13 मई से इस ट्रेन को अजमेर से दिल्ली के बीच लगातार चला रहा है। उसे प्रॉपर रेस्ट तक नहीं मिल रहा। लिहाजा अब ट्रेन दिल्ली नहीं ले जाएगा। बाद में रेलवे ने आनन-फानन में मालगाड़ी के ड्राइवर को दिल्ली तक भेजा। पढ़ें पूरी खबर...